Camilla Herrem sang «Tore Tang» for verdens beste jenter
Håndballjentene feirer søndag kveld Norges 11. mesterskapstittel etter 31-23 seier over Nederland i VM-finalen. De har tatt på seg finstasen, har gullmedaljene rundt halsen og var først på bankett. Deretter bar det til norsk seiersfest. Som seg hør og bør sang rogalendingen Herrem om «Tore Tang» - som hun alltid gjør når det er håndballbankett for de norske gulljentene. Det løftet stemningen i taket, og idrettspresident Tom Tvedt (også han håndballspiller og rogalending) sang med. – Jeg fikk med meg det, ja. Det er jo helt konge! Han er jo rogalending han også, så det ligger jo i blodet. Jeg får bare håpe at Morten Abel ikke skjemmes over at jeg synger den versjonen så lenge vi vinner gull, sier Herrem til VG. Kapteinen Stine Bredal Oftedal (24) innrømmer «Tore Tang» er litt omdiskutert. – Vi er godt i gang, og det blir jo god stemning når Camilla drar i gang Tore Tang-sangen sin. Noen elsker den sangen, og andre mener hun ikke skal synge den. Da er det sånn at Camilla i alle fall skal synge, sier kapteinen med et stort smil. – Jeg er bare superglad, stolt og lettet. Vi så i første omgang at det lå veldig godt an, men jeg følte det ikke før det var fem minutter igjen, sa Oftedal i intervjusonen etter finaleseieren over Nederland. Les også: Grimsbø får ikke OL-garanti etter superfinalen. Om presset mot OL som regjerende verdensmestere sier hun: – Vi har klart å takle det før, og må bare klare det igjen. Jeg har ikke noe OL-gull enda, og har veldig lyst på det. Etter at Heidi Løke (33) og Kari Aalvik Grimsbø (30) hadde ført an på banen, var Amanda Kurtovic (24) klar på at de ville få konkurranse på banketten: – Vi litt yngre vinner banketten nå som de gamle har slitt seg ut på banen. Om veteranenes betydning for den norske VM-tittelen, sier hun: – Det er godt å ha rutinerte spillere som har vært med på vinne før. De holder hodet kaldt. Det er viktig for oss og betyr alt. Kurtovic innrømmer at det var vanskelig å nullstille seg i pausen - etter at Norge hadde gått inn i garderoben med 20-9 ledelse. Fått med deg? Hergeirsson spår revolusjon for håndballkeeperne – Det var viktig for oss å begynne på scratch igjen i 2. omgang, men det klarte vi vel bare sånn halvveis. Vi slet litt, men vi var overlegne, og de hadde ikke sjanse. Veronica Kristiansen (25) innrømmer at presset mot OL nå blir enda større på de norske jentene. – Vi må rett og slett bare takle det. – Har du spart krefter til banketten og festen? – Haha, ja – det tas fra en helt egen konto, så det går bra. Den nederlandske nøkkelspilleren Cornelia Groot (27) var svært skuffet etter finaletapet der Györ-kollegene Løke (33) og Grimsbø stjal showet. – Det er så typisk at de skulle spille på sitt aller beste nå. Jeg gleder meg til å spille sammen med dem på klubblaget igjen, men satan så gode de var i dag, sa Groot til VG på klingende dansk etter å ha spilt syv år i Danmark.
Camilla Herrem (29) feiret gullet på tradisjonelt vis med å synge «Tore Tang» foran jublende lagvenninner.